Arafu R Rayal sa rëy gi rendi reewandeek ragal () te roy rafet-rafet yi réccu ràggi xol Raxas sa réeri xol ba roppi gépp raw () te roof ca rus Yàlla te rembatal ko yiw Te rëcc saytaane raxal fiir ga mu yor () te rat ko rinkil ko du ruur génnati far Te bum la rambaaji defal rukk ci moom () ratt daŋar ja rekki mbooleemi naram Te rënk gëm ca róok te bul raf ba mu rot () te rikk bum la xoqutal ba tax nga rët Bakkan bi ruuj ko rijji reen ya riije ko () te rëq ndiggam la te ray ko robi ko Adduna rusloo ko te raaf rëddi faram () te bul di ruusaanu ak’ay ronni yëfam Tey raju bànneex di ko rog, ràññiku moom () raggal téram ba ba mu set rësal pexeem Sa noon yi buñ ree bu ci kenn rëcc tam () na seeni reefu ne ci yaw bu leen yërëm Na seen dereet yi riix ci suuf si rungleen () te ràngleen lu rëy te metti rombleen Nangay rañaan di jàggi ruur di daw fu rëb () di tuubi rëcc-rëcc roñ ca yiw ya ŋëb Te riggalal ngënéel ci xol bi yu’ñ ca riim () te bul di reggal it sa kàddu dee ko riim Te bul di ràppal ak a reesal lu lewul () doonte lu ras nga am te am rooy rafetal Te bul di rannamtalu ngir rëbb ci wor () ngir jëfi ku’ñ rëbb la daw ko jiitu far Fees bay tuuru yeew Tànk yu rinki mooy yu wóom ya jegee tànk ya soree jàkk xool bu baax Dindi;summi Mooy Yàlla ci séeréer, bu ko wolof waxee li mu ci jublu mooy dégéj ba gën a sori gajj Buddi; sulli Daggate far Diibal ay tànk ngir bëgg dara Rog Raju : sàcc xibaar Digub dee maanaam jotug waxtuw dee Taq Boole mbooloo jiital gàll ak yan song Daaneel ci suuf Feesalal Sësale Reggal kàddu: diisal ko Wax wax ju suufe te teey Yéré yu tàlliwul Cere ju amul ñeex Wax wax ju neex